
PËR DHËNIEN E BURSAVE NXËNËSVE TË SHKOLLËS SË MESME PROFESIONALE “PETER MAHRINGER”, SHKODËR, PËR VITIN SHKOLLOR 2009-2010

Në mbështetje të nenit 100 të Kushtetutës, të nenit 63 të ligjit nr.7952, datë 21.6.1995 “Për sistemin arsimor parauniversitar”, të ndryshuar, të ligjit nr.9522, datë 25.4.2006 “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Austrisë, për bashkëpunimin në fushat e kulturës, të arsimit dhe shkencës”, dhe të ligjit nr.10 025, datë 27.11.2008 “Për buxhetin e vitit 2009”, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Dhënien nga Ministria e Arsimit dhe e Shkencës të 42 (dyzet e dy) bursave të studimit, nga të cilat 16 (gjashtëmbëdhjetë) bursa studimi për nxënësit e viteve të para, 12 (dymbëdhjetë) bursa studimi për nxënësit e viteve të dyta dhe 14 (katërmbëdhjetë) bursa studimi për nxënësit e viteve të treta të shkollës së mesme profesionale “Peter Mahringer”, Shkodër, për vitin shkollor 2009-2010.
2. Vlera e bursës të jetë 680 (gjashtëqind e tetëdhjetë) euro për nxënës, në vit, për shlyerjen e tarifës mujore të shkollimit dhe për mbulimin e kostos së teksteve mësimore.
3. Fondi për mbulimin e këtyre bursave kalon nga Ministria e Arsimit dhe Shkencës në drejtorinë arsimore rajonale, Shkodër.
4. Miratimi i këtyre bursave bëhet nga bordi i “Fondacionit Shkollor Austriak”, në mbështetje të kritereve ekonomike dhe të rezultateve të arritura nga secili nxënës/aplikant.
5. Bordi i “Fondacionit Shkollor Austriak”, pas miratimit të bursave, dërgon dokumentacionin përkatës në drejtorinë arsimore rajonale, Shkodër, e cila pas konfirmimit të nxënësve, që përfitojnë bursë, e derdh vlerën e bursës në llogarinë personale të secilit nxënës.
6. Efektet financiare, që rrjedhin nga zbatimi i këtij vendimi, të përballohen nga buxheti vjetor, miratuar për Ministrinë e Arsimit dhe Shkencës.
7. Ngarkohet Ministria e Arsimit dhe Shkencës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

